Massagebedsdag teen plaasmoorde beplanDie organisasie het verlede jaar ook byeenkomste teen plaasmoorde in Pretoria gehou. (Foto: Verskaf / European Press Agency) “Daar waar eenheid is, sal God se krag geopenbaar word.” Só sê Kallie Roux, lid van die organisasie Unite Against Farm Murders and Attacks, wat Saterdag ŉ massagebedsdag vir boere by die Uniegebou in Pretoria beplan. “Ons moet voortdurend op ons knieë voor God bly. Die terreuraanvalle op Suid-Afrikaanse plase is toenemend ŉ bedreiging vir voedselsekuriteit en werkskepping. “Dis ook belangrik om voortdurend bewusmaking oor plaasaanvalle en -moorde te kweek. As jy nie die aandag daarop gevestig hou nie, dan word dit genormaliseer. En dít mag nie gebeur nie,” sê Roux. Die organisasie het oor die afgelope paar jaar verskeie optogte teen plaasmoorde gehou en het in Februarie vanjaar ook in massas na die Uniegbou opgeruk. Unite Against Farm Murders and Attacks het ook in Oktober verlede jaar ook in groot getalle, onder meer op motorfietse, by die saak van die vermoorde Brendin Horner in Senekal in die Vrystaat verenig. Daar is in dieselfde maand ook ŉ optog in die Jakarandastad gehou en in September is ŉ memorandum aan die president se kantoor by die Uniegebou oorhandig. Volgens Roux het dit egter op dowe ore geval. “Verlede jaar was die wreedheid van plaasaanvalle en moorde veral ná die moord op Brendin Horner in die soeklig. Die kwessie moet egter deurlopend onder oë wees.” Roux sê hulle verwag Saterdag weer ’n groot opkoms. “Dis in dié stadium moeilik om te sê hoeveel mense ons verwag. Daar was egter baie groot belangstelling en ons weet dat daar selfs mense van die Kaap af op pad is. Daar sal ook weer baie motorfietsgroepe betrokke wees.” Unite Against Farm Murders het verlede jaar ook ‘n optog in Pretoria gehou (Foto: Verskaf) Volgens Roux word die byeenkoms deur lede van die polisie gereguleer en sal daar te alle tye aan Covid-19-regulasies gehoor gegee word. “Indien ons meer as 100 mense is, sal mense in groepe verdeel word met behulp van die polisie. Ons versoek dat almal maskers dra en sosiale afstand handhaaf.” Lede van die organisasie en publiek beplan om almal om 10:00 by die Builders Warehouse Zambezi in Montana bymekaar te kom en vandaar stadig in ’n stoet na die Uniegebou te ry. “Ons vra dat mense wit kruise en vlae sal bring. Geen politieke vlae sal toegelaat word nie. Ook nie die ou landsvlag nie.” Volgens Roux sal hulle van die bymekaarkomplek op die N1 Suid vertrek en vandaar die R21 na die Uniegebou neem. Roux sê mense wat graag die gebedsdag wil bywoon, maar nie in die stoet wil ry nie, kan om 11uur by die Uniegebou aanmeld. Die aangeleentheid sal sowat 45 minute duur. “Daar gaan nie toesprake wees nie, net gebed gevolg deur samesang ter afsluiting.” Volgens die burgerregteorganisasie AfriForum se statistieke was daar vanjaar reeds 210 plaasaanvalle en 29 -moorde in Suid-Afrika.